Informācija medijiem

2020. gada 24. martā

**Izveidots brīvprātīgo palīdzības tīkls pārtikas piegādēm risku grupām**

**un cilvēkiem pašizolācijā vai karantīnā**

**Aizvadītajā nedēļā, no 17. līdz 20. martam, Latvijā norisinājās virtuālais hakatons *HackForce*, kura mērķis bija meklēt risinājumus koronavīrusa krīzes radītajiem izaicinājumiem. Starp uzvarētājiem ir arī kustība #paliecmājās – brīvprātīgo tīkls, kas bez maksas vēlas palīdzēt ar pārtikas un citu preču piegādi tiem, kas ir riska grupā vai atrodas mājās karantīnā. Saņemt #paliecmājās palīdzību var jebkurš, zvanot pa tālruni 25661991 vai apmeklējot mājas lapu** [www.paliec-majas.lv](http://www.paliec-majas.lv)**.**

Kopš Latvijā ticis izsludināts ārkārtas stāvoklis, pašizolācijā un karantīnā atrodas tūkstošiem iedzīvotāju. Īpaši svarīga pašizolācija ir vecāka gada gājuma cilvēkiem, kā arī tiem, kam ir hroniskas saslimšanas. Šiem cilvēkiem pat vienkāršs gājiens uz veikalu var izrādīties īpaši bīstams. Tikpat kritiskā situācijā ir arī cilvēki, kam pēc atgriešanās no ārzemēm obligāti nepieciešams uzturēties 14 dienu pašizolācijā, bet nav pieejams tuvinieku atbalsts.

Lai palīdzētu šiem cilvēkiem un reizē arī pasargātu citus iedzīvotājus no iespējamās inficēšanās ar Covid-19, #paliecmājās piedāvā brīvprātīgo palīdzību pārtikas produktu un sadzīves preču sagādē, kā arī mājdzīvnieku izvešanā pastaigās un emocionālā atbalsta sniegšanā. #paliecmājās īpaši aicina pieteikt palīdzību tos, kas nelieto digitālās tehnoloģijas un atrodas Covid-19 riska grupā, zvanot pa tālruni 25661991. Tāpat arī kaimiņi, aprūpētāji un sociālie darbinieki aicināti ir aicināti mudināt līdzcilvēkus zvanīt un pieteikt palīdzību.

Lai nodrošinātu pēc iespējas lielāku palīdzības apjomu, #paliecmājās aicina pieteikties brīvprātīgos, kas vēlas palīdzēt ar pārtikas un citu preču piegādi un citām ikdienas vajadzībām, piesakot savu dalību kustības mājas lapā [www.paliec-majas.lv](http://www.paliec-majas.lv) vai [Facebook grupā](https://www.facebook.com/groups/661487034599519/). Pieteikties var ikviens iedzīvotājs neatkarīgi no atrašanās vietas, kam nav konstatēts Covid-19, kas pēdējo 14 dienu laikā nav bijis ārzemēs, kā arī nav bijis kontaktā ar iespējamu Covid-19 slimnieku.

Kustības mājaslapa pieejama latviešu valodā, un šobrīd tiek veikta tās izstrāde arī citās valodās, taču zvani gan latviešu, gan krievu un angļu valodā tiek pieņemti jau tagad.

**Par kustību #paliecmājās:**

#paliecmājās ir valsts, pašvaldību un Latvijas uzņēmumu atbalstīts projekts, kas darbojas sabiedrības labā, tāpēc preču piegāde ir bez maksas, un par samaksu par precēm individuāli jāvienojas ar brīvprātīgo, kas sniedz palīdzību. #paliecmājās projekts tika ierindots starp pieciem labākajiem *HackForce* hakatonā, saņemot atbalstu no Latvijas investīciju un attīstības aģentūras, Ekonomikas ministrijas un uzņēmumiem Latvijas Mobilais telefons, Swedbank, Ubiquity, TechHub Riga, Microsoft un Ogilvy. Partneri: Sonido zvanu centrs, Latvijas Samariešu apvienība, Paēdušai Latvijai un Mobilly.

**Sekojiet #paliecmājās:**

[WEB](http://www.paliec-majas.lv)

[Facebook](https://www.facebook.com/groups/661487034599519/)

**Informāciju sagatavoja:**

Daiga Zīmele

Sabiedrisko attiecību konsultante

daiga.zimele@ogilvy.lv

+371 26197399

**Plašāka informācija:**

Biedrība "Paliec Mājās

info@paliec-majas.lv